《鹦鹉洲》
宋代·贺铸

鹦鹉陇下鸟，能语奇羽毛。
罗罻巧相致，琱笼关鐍牢。
长怀故园树，烟雨落空巢。
万里迁泽国，舟舆□□劳。
正平托物赋，健笔不停操。
千载访陈躅，晴沙葭菼高。
珍禽不复见，慨想若人豪。
处士起河朔，英风拔时髦。
文章俪坟诰，俛就犹诗骚。
儿汝命杨孔，奴兵视刘曹。
奸雄可奈此，束之投楚郊。
忤俗竟非命，惜哉时不遭。
非无择木智，天下方滔滔。
遗干泯鱼腹，浮魂谁复招。
近结屈平好，佩兰杂申椒。
远慙子胥烈，怒气翻秋涛。
空余春草碧，恨血满江皋。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。